Hans Christian Midelfart

Hans Christian Ulrich Midelfart (født 5. august 1865 i Kristiania, død 15. desember 1937 i Eau Claire, Wisconsin) var en norsk lege og kirurg som arbeidet mesteparten av sitt voksne liv i USA.

Midelfart fullførte medisinsk embedseksamen i 1892. 1893-1894 praktiserte han i Eau Claire, Wisconsin, før han vendte tilbake til Europa og studerte videre i Paris og Berlin. Han dro igjen til Eau Claire, Wisconsin i desember 1896 og praktiserte hovedsakelig der i resten av sin karriere. I 1900 slo han seg sammen med den norskættede kirurgen Johan Berger Mathiesen (1872-1923). Fra 1908 jobbet Midelfart og Mathiesen hos det da nyopprettede sykehuset Luther Hospital i Eau Claire, og gjorde seg med tiden kjent som to av USAs "ledende kirgurger." Midelfart og Mathiesen skal ha vært blant de første leger i USA som talte for viktigheten av spesialisering blant leger, og de jobbet for å bedre sanitetsforholdene på amerikanske sykehus. I 1927 ble The Midelfart Clinic åpnet i Eau Claire, oppkalt etter Midelfart.

Midelfart giftet seg i 1898 med Maragret Hande. Paret fikk 11 barn.

Midelfart var oldebarn av og oppkalt etter sogneprest og Eidsvollsmann Hans Midelfart (1772-1823).

Referanser

Litteratur 
Larsen, Øivind (1996): Norges leger. Bind IV. Den Norske Lægeforening. s 75-76.

Norske leger